เงินบาทเปิดตลาดแข็งค่าต่อเนื่อง
ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 29.65/67 แข็งค่าต่อเนื่องตามภูมิภาค
5 พ.ย. 2553

ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 29.65/67 แข็งค่าต่อเนื่องตามภูมิภาค
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 29.65/67 บาท/ดอลลาร์ ปรับตัวแข็งค่าจากระดับ 29.68 บาท/ดอลลาร์ที่ปิดตลาดเย็นวานนี้ ซึ่งเป็นการเคลื่อนไหวในทิศทางเดียวกันกับค่าเงินในภูมิภาค เนื่องจากการอ่อนค่าของเงินดอลลาร์หลังธนาคารกลางสหรัฐ(เฟด)ออกมาตรการ QE รอบสอง
"(เงินบาท)ปรับตัวแข็งค่าตามภูมิภาค ทุกสกุลปรับตัวแข็งค่าเมื่อเทียบกับเงินดอลลาร์ โดยเฉพาะยูโรและปอนด์" นักบริหารเงิน กล่าว
สำหรับความเคลื่อนไหวของเงินสกุลหลักต่างประเทศ เงินเยนอยู่ที่ระดับ 80.89/92 เยน/ดอลลาร์ ส่วนเงินยูโรอยู่ที่ระดับ 1.4201/4203 ดอลลาร์/ยูโร
นักบริหารเงิน คาดว่า เงินบาทยังมีแนวโน้มปรับตัวแข็งค่าต่อเนื่อง โดยมองกรอบการเคลื่อนไหววันนี้ไว้ระหว่าง 29.60-29.70 บาท/ดอลลาร์